Kokenut huumepoliisi lataa suorat sanat kannabiksen laillistamisesta – "Pidän yhtenä vaarallisimmista huumausaineista"

Kokenut huumepoliisi ihmettelee, miksi kannabis tulisi laillistaa. Johanna Erjonsalo/ESM:n arkisto

Pekka Ruissalo

Sisä-Suomen poliisin kokenut rikoskomisario, yli kolmen vuosikymmenen ajan huumetutkintaa tehnyt Jari Luoto haluaisi kuulla perusteita sille, miksi kannabiksen käytön rangaistavuus Suomessa tulisi poistaa.

Asiasta on käyty viime viikkoina vilkasta julkista keskustelua. Kansalaisaloite kannabiksen käytön rangaistusten poistosta sai viime viikolla täyteen tarvittavat 50 000 allekirjoitusta, joten se menee seuraavaksi eduskunnan käsiteltäväksi.

Luoto epäilee aluksi, onko hänellä aiheesta helposti pelkistettävää sanottavaa. Lopulta sitä on puolen tunnin verran.

– Tämä ei ole poliisin virallinen näkemys, puhun omasta puolestani ja siitä mitä olen kokenut ja nähnyt. Minulle ei ole valjennut, miten tätä asiaa oikein perustellaan. Haluaisin tietää, mitkä ne syyt ovat miksi pitäisi laillistaa. Suomessa on muutenkin riittävästi pahaa oloa, miksi sitä kaivataan tällä tavalla enää lisää?, Luoto hämmästelee.

Mikäli kannabis dekriminalisoitaisiin, se muuttaisi Luodon mukaan ainakin poliisin huumetutkintoja.

– Lakihan menee nyt niin, että jos vaikkapa kannabista pitää hallussa omaa käyttöä varten, puhutaan kevyemmästä rikosmuodosta eli käyttörikoksesta ja siitä selviää sakolla. Mikäli taas ainetta on hallussa myyntiin, puhutaan raskaammasta rikosmuodosta eli huumausainerikoksesta, josta ei sakolla enää selviäkään. Tämäntapaisten rikostapausten selvittely – että mikä pala huumeesta on tulossa myyntiin ja mikä kenties itselle – aiheuttaa nykyisinkin niin paljon haasteita, että dekriminalisoinnin myötä se muuttuisi jo mahdottomaksi, Jari Luoto kommentoi.

– Jos kannabiksesta tehdään Suomessa laillista, on enää ylipäätään hyvin vaikea tehdä huumetutkintaa kun osa käytöstä olisi laillista ja osa ei ole, Luoto jatkaa asiasta.

Kannabiksen kannattajat perustelevat laillistamisajatusta usein sillä, että sen lieveilmiöt ovat huomattavasti vähäisempiä kuin monen muun laittoman huumeen, ja sillä perustellaan aineen turvallisuutta.

Luoto huomauttaa, että aine ei toki aiheuta akuuttia terveydellistä vaaraa, mutta:

– Pidän itse kannabista itseasiassa yhtenä vaarallisimmista huumausaineista – siitä syystä, että se vaikuttaa ihmisten mielialaan ja mielenterveyteen. Kolmen vuosikymmenen aikana aineen pitkäaikaiset käyttäjät ovat tulleet hyvin tutuksi, ja kaikille on yhteistä se että käsitys arjesta on sumentunut aivan täysin, Luoto perustelee.

Rikoskomisario arvelee myös, että laillistamisen takana on myös ajatus siitä, että kannabisbisneksessä liikkuisivat isot rahat. Kannabis on laillistettu esimerkiksi useammassa Yhdysvaltojen osavaltiossa. Aineen ympärillä liikkuu rapakon takana iso bisnes ja monenlaisia tuotteita sisältävä kaupanteko.

– Jotenkin tuntuu siltä, että tämä on yksi perustelu Suomessakin tämän hankkeen taustalla. Haistetaan iso raha ja olisi kova halu tehdä bisnestä, ja halutaan siksi laillistaa, Luoto sanoo omana mielipiteenään.

Kannabisko lailliseksi? Kansalaisaloite kannabiksen käytön rangaistusten poistosta sai viime viikolla täyteen tarvittavat 50 000 allekirjoitusta.Aloite menee eduskunnan käsiteltäväksi. Asiaa on politiikassa ajanut esimerkiksi Vihreät, jonka puolueohjelmassa haetaan kaikkien huumausaineiden käytön dekriminalisointia. Aloitteen tehnyt Tapani Karvinen kommentoi Ylelle, että muutoksella poistuisi moni syrjäytymistä ja työttömyyttä aiheuttava tekijä. Sisä-Suomen poliisin rikoskomisario Jari Luoto näkee, että laillistaminen tekisi kaiken huumerikostutkinnan mahdottomaksi.